Ævar Guðmundsson er framkvæmdastjóri Freyju . Verð á vörum sælgætisgerðarinnar Freyju munu hækka um 5,9% í upphafi næsta árs . Þetta kemur fram í tölvupósti sem Freyja hefur sent á viðskiptavini sína . Verð Freyju hækkuðu síðast í september 2018 . Í póstinum kemur fram að Freyja hafi undanfarið ár róið að því marki að lækka allan kostnað hjá sér og hagrætt í rekstri með það að marki að halda verðum niðri . Þrátt fyrir hagræðingaraðgerðir hingað til sé hækkunin óumflýjanleg í ljósi hækkunar á helstu kostnaðarliðum . Dæmi eru tekin um að verð á kakómassa hafi hækkað um ríflega fjórðung og kakósmjör og sykur hækkað um 17% . Hveiti og kornkúlur hafi hækkað um tæplega einn sjöunda og þá hafi umbúðir einnig hækkað . Þessu til viðbótar hefur vísitala neysluverðs hækkað um 2,7% og launavísitala um 5,3% . „ [ F ] ramleiðslukostnaður hefur aukist verulega sem og launakostnaður . Helstu innlendu og erlendu birgjar fyrirtækisins hafa einnig hækkað listaverð á síðastliðnu ári og margir tilkynnt um frekari hækkanir frá byrjun árs 2020 , “ segir í skeytinu . Hækkunin mun taka gildi þann 6. janúar 2020 .